
                                     RAPORT

asupra propunerii legislative  privind modificarea şi completarea Legii cetăţeniei române nr.21/1991 cu modificările şi completările ulterioare
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă privind modificarea şi completarea Legii cetăţeniei române nr.21/1991 cu modificările şi completările ulterioare,  trimisă cu adresa nr. Plx.583  din 18 septembrie  2007  şi  înregistrată cu nr. 31/ 973 din 19 septembrie 2007.
             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Senatul, în calitate de primă Cameră sesizată, a respins această propunere legislativă în şedinţa din 10 septembrie 2007.
             Consiliul Legislativ, cu avizul nr.164 din 10.04.2007, a avizat favorabil  propunerea legislativă.
             Guvernul, prin punctul său de vedere, transmis cu adresa nr.946 din 26.04.2007, nu susţine adoptarea acestei iniţiative legislative.
             Comisia pentru administraţie publică, amenajarea teritoriului şi echilibru ecologic, a avizat negativ  propunerea legislativă, prin avizul transmis cu nr.26/1884 din 30 octombrie  2007.


Comisia pentru egalitate de şanse pentru femei şi bărbaţi,  a avizat favorabil propunerea legislativă, cu avizul nr.37/425 din 5 noiembrie 2007.
                                          Propunerea legislativă are ca obiect de reglementare modificarea Legii cetăţeniei române nr.21/1991, cu modificările şi completările ulterioare, în sensul  creării posibilităţii de dobândire/redobândire, în condiţii mai lesnicioase, a cetăţeniei române, de către persoanele care erau cetăţeni români şi locuiau pe teritoriile Basarabiei, Bucovinei şi Herţei ( în prezent Republica Moldova şi Republica Ucraina), precum şi urgentarea procedurilor respective. În fond se propune modificarea art.101 din Legea nr.21/1991, în sensul lărgirii ariei persoanelor care au vocaţie la redobândirea cetăţeniei române incluzând descendenţii până la gradul IV inclusiv.
              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă,  în şedinţa din  data de  6 noiembrie  2007. La lucrări a luat parte, în calitate de invitată, doamna doamna Katakin Barbara Kibedi, secretar de stat la Ministerul Justiţiei.
   Cu acest prilej membrii Comisiei juridice, au constatat că ipoteza acordării cetăţeniei române unor persoane care au deţinut această cetăţenie, dar au pierdut-o înainte de 21 decembrie 1989, este deja reglementată în art. 101  din Legea nr.21/1991, unde sunt stabilite, în acest scop, condiţii mai puţin riguroase decât cele ale naturalizării. Prevederile iniţiativei legislative repetă, în cea mai mare parte, pe cele existente, cu unele diferenţe, cum ar fi : extinderea aplicatiei pentru descendenţii până la gradul IV, înlătură cerinţa îndeplinrii condiţiilor prevăzute la art.8 alin.(1) lit.b),c),e)  şi f), subliniind mai clar, prin conjuncţie şi ideea de cumul de cetăţenie. Faţă de cele menţionate, rezultă că nu se justifică  eliminarea oricărei condiţii pentru dobândirea cetăţeniei române de către categoria de persoane vizată de art.101 . Pentru acordarea cetăţeniei unui stat către o persoană este necesar să existe legături efective între persoana respectivă şi statul a cărui cetăţenie se cere, o posibilitate reală de integrare în societate. Or, această legătură persoană – stat, apreciată ca o  posibilitate de  integrare nu există pentru o persoană care nu cunoaşte limba română, care întreprinde sau sprijină acţiuni ce pun în pericol ordinea de drept sau securitatea naţională sau care a fost condamnată  pentru infracţiunii ce îl fac nedem de a fi cetăţean român.
                 De altfel, în pezent este în vigoare Ordonanţă de urgenţă a Guvernului nr.87/2007 pentru modificarea Legii cetăţeniei române nr.21/1991, care reglementează aspectele propuse în iniţiativa legislativă, înlocuieşte în totalitate actuala reglementare cu un act normativ nou, cu proceduri simplificate şi riguroase, care  corespunde cerinţelor actuale.
                La dezbateri au fost prezenţi 15 deputaţi  din totalul de 27 membrii ai Comisiei. 
                În urma dezbaterilor, membrii Comisiei au hotărât, cu  unanimitate  de voturi, să propună plenului Camerei Deputaţilor respingerea propunerii legislative privind modificarea şi completarea Legii cetăţeniei române nr.21/1991 cu modificările şi completările ulterioare.
         În raport cu obiectul şi conţinutul reglementării, propunerea legislativă face parte din categoria legilor organice.

